Louis Simmer
De Louis Simmer, gebuer de 26. Abrëll 1889 zu Keel, a gestuerwen den 28. Mäerz 1987 an der Stad Lëtzebuerg, war een héije lëtzebuergesche Staatsbeamten.

Nodeems hien als Professer am Stater Kolléisch an am Stater Meedercherslycée geschafft hat, ass hien 1916 an d'Verwaltung, déi fir den Enseignement verantwortlech war, iwwergewiesselt.

Säin 1926 publizéiert Buch iwwer d'Geschicht vum Léierpersonal am Primär zanter 1815 gouf laang als Standardwierk betruecht.

De 16. Juni 1934 gouf hien zum Conseiller de Gouvernement ernannt.

Wärend den éischte Méint vun der Occupatioun am Zweete Weltkrich, war hie Member vun der Verwaltungskommissioun, zoustänneg fir d'Ëffentlech Erzéiung, fir d'Konscht a fir d'Wëssenschaften, awer och fir d'Kulten. Am Rapport Artuso gëtt seng Haltung an der Juddeverfollgung ganz kritesch betruecht.

Nom Zweete Weltkrich war hie Member vun der Conférence de St. Vincent de Paul.

1949 goung de Louis Simmer an d'Pensioun.

Gielchen 
 Chevalier vum Ordre de la couronne de chêne (Promotioun 1935)

Publikatiounen 
Louis Simmer, Étude sur la formation du personnel de notre enseignement primaire depuis 1815; Lëtzebuerg (Jos. Beffort), 1926, 134 S.

Literatur 
 Félix Heuertz & Charles Lang, Le personnel de l'enseignement secondaire et supérieur du Grand-Duché de Luxembourg (1839-1922) - Travail statistique de Félix Heuertz (1922) complété par Charles Lang (1967); Lëtzebuerg (Ministère de l'Éducation nationale), 1967; fir de Louis Simmer, vgl. Ss. 90-91!

Gebuer 1889
Gestuerwen 1987
Lëtzebuergesch Staatsbeamten
Chevalier de l'ordre de la couronne de chêne
Lëtzebuergesch Lycéesprofesseren